সকাল ৯টা থেকে মাওয়া-ঢাকা মহাসড়কে সব যানবাহন চলাচল বন্ধ করে দেন আন্দোলনকারীরা। মাওয়া ঘাটে ভোগান্তিতে পড়ে  ঢাকাগামী দক্ষিণাঞ্চলের ২১টি জেলার হাজার হাজার যাত্রী। মহাসড়ক বন্ধ থাকায় যানবাহন চলাচলের বিকল্প পথ হিসেবে বেছে নেয়া হয় লৌহজং বালিগাঁও মুক্তারপুর সড়ক ও লৌহজং নওপাড়া ইচাপুরা নিমতলা হয়ে কেরানীগঞ্জ। এদিকে শত শত যানবাহন লৌহজং লিংক রোড দিয়ে প্রবেশ করায় মাওয়া থেকে লৌহজং পর্যন্ত ৯ কিলোমিটার পর্যন্ত দীর্ঘ যানজটের সৃষ্টি হয়। অপরদিকে টঙ্গিবাড়ী সিপাহীপাড়া থেকে পঞ্চবটি ১৭ কিলোমিটার পর্যন্ত দীর্ঘ যানজট সৃষ্টি হলে ঢাকাগামী ও দক্ষিণাঞ্চলগামী হাজার হাজার মানুষ বিড়ম্বনায় পড়েন। বিশেষ করে বিশ্ব ইজতেমা ফেরত মুসল্লিরা বাড়িতে  পৌঁছাতে বিড়ম্বনার শিকার হন। দীর্ঘ যানজট থাকায় ঢাকা থেকে মাওয়া পৌঁছাতে ৭/৮ ঘণ্টা সময় লেগে যায়।